
UVOD 


Neki mladić pohadao je duže vrijeme predavanja velikog 
islamskog učenjaka Ebu Hamid Muhamed ibn Muhamed el Gazalije 
i tako stekao solidno znanje 1 razvio potrebu i osjećanje za duhovnim 
vijednostima i vrlinama. Jednog dana, međutim, učenik je krenuo 
preispitivati i promišljati stečena znanja i na koncu dospio do 
zaključka: "Proučio sam gotovo sve znanosti i potrošio cvijet svoje 
mladosti učeći. Potrebno je sada da saznam koja će mi nauka 
najbolje koristiti za budućnost i život poslije smrti, a koja mi opet 
neće pružiti koristi pa da je ostavim, jer je Muhammed alejhisselam 
često govorio: "Bože, utječem se Tebi od znanja koje ne daje 
koristi!" Konačno je odlučio da piše Imami Gazaliji i da od njega 
zatraži savjet. Obraćajući se svome učiteju, naglasio je da Gazalijina 
djela kao na primjer "Ihjau ulumid-din", sadrže odgovor na njegovo 
pitanje, ali on želi da mu Imam odgovori na nekoliko listova, kako bi 
to mogao uvijek imati uza se i ravnati se po tome cijelog života. 
Imam Gazalija je kao odgovor svome učeniku napisao: 


RIZNICA SAVJETA 


Poštovani mladiću! Znaj da se savjeti crpe iz riznice 
poslanstva Muhammeda alejhisselam. Bit će da si ti imao prilike 
upoznati savjete Božjeg Poslanika, pa ne znam što će ti onda moj 
savjet. Ako pak nisi, pitam te gdje si proveo tolike godine? 


Pa ipak, slušaj: savjetujući svoj narod, rekao je, između 
ostalog, Muhammed alejhisselam: "Ako se jedan čovjek bavi onim 
što ga ne zanima 1 što njemu ne pripada, to je najsigurniji znak da je 
Allah digao Svoju milost sa njega i da mu ne pomaže više. Onaj koji 
utroši makar jedan čas svoga života onamo gdje ne treba i gdje nije 
namijenjen, dostojan je svake nesreće. Tko pak poživi četrdeset 
godina, a dobra mu djela ne prevagnu hrđava, neka je pripravan za 
džehennem!" Ovaj savjet je dovoljan učenima. 


Savjet je nešto vrlo lahko i jednostavno. Primiti savjet, 
međutim, nije lahko, a naročito onima koji se povode za svojim 
strastima, jer su zabranjene stvari obljubljene i prirasle uz ljudska 
srca. Slično je i s onima koji traže službenu znanost, to jest uče da bi 
došli do položaja i do ovozemnog bogatstva i raznovrsnih uživanja. 
Ovakvi misle da je nauka sama po sebi spas 1 sreća i da učenost 
isključuje rad i borbu. To je uvjerenje i mišljenje neznalica. Bože, 
Tebi hvala. Ovi bijednici ne znaju da nauka bez rada ne daje nikakve 
koristi 1 da oni s tom svojom zabludom rade protiv sebe. Muhammed 
alejhisselam u tom smislu veli: "Najviše će biti kažnjem onaj koji se 

nije koristio svojim znanjem." Priča se da je netko vidio u snu 
Džunejda i pitao ga kako je, na što mu je on odgovorio: "Otišle su 
riječi i nestalo je znakova. Jedino sam se okoristio djelima i rekatima 
koje sam obavljao u dubokoj noći." 


Mladiću, nemoj biti bez posla, niti raditi beskorisne poslove. 
Posigurno znaj da samo nauka ne koristi. Ona je slična čovjeku koji 
drži u rukama deset indijskih sablji i naoružan je još i drugim 
naročitim oružjem, a uz to je i pravi borac i junak. Što misliš, ako bi 
na ovakvog junaka navalio lav, da li bi ga mogao odbiti bez upotrebe 
oružja? Sigurno je da bi lav rastrgao ovog čovjeka, ako ne bi 
upotrijebio oružje. Isti je slučaj i sa naukom. Čovjek može znati i 
naučiti tisuću pitanja (mes'ela), ali od toga neće imati nikakve 
praktične koristi sve dok ne bude radio i udesio svoj život prema 
svom znanju. Još jedan primjer: lijek ne može pomoći bolesniku sve 
dok se ne upotrijebi: 


Da si mjerio dvije hiljade litara vina, 
ne bi se opio dok ga ne bi popio. 


Ti možeš učiti stotinama godina i sakupiti na tisuću djela, a 
da ipak ne zaslužiš Božju milost. Milost Allahova zaslužuje se samo 
radom. Svemogući veli: "Čovjeku pripada samo ono što zasluži 
svojim radom." "Tko želi da jednog dana stane pred Allaha i da Mu 
položi račun, neka čini dobra djela!" "Svatko će biti nagrađen prema 
djelima. Vjernici koji čine dobro bit će nagrađeni džennetom i u 
njemu će vječno ostati ne tražeći nikakve promjene." "A njih 
smijeniše zli potomci, koji namaz napustiše i za požudama pođoše, 
oni će sigurno loše proći; ali oni koji su se pokajali 1 vjerovali i dobro 
činili, njima se neće nikakva nepravda učiniti, oni će u džennet ući." 


IMAN 


Allahov poslanik Muhammed alejhisselam je rekao: "Islam se 
sastoji od pet temeljnih dužnosti: Kelimei-šehadeta (tvrditi i 
svjedočiti da nema boga osim Allaha i da je Muhammed Allahov 
poslanik), namaza, zekata, posta i hadža." Tri su elementa islamskog 
vjerovanja: jezikom ga očitovati, srcem potvrditi, a ostalim 
dijelovima tijela kroz rad manifestirati. Dokazi djela se ne mogu 
izbrojati. Istina, čovjek zadobija džennet Allahovom dobrotom i 
plemenitošću, ali tek poslije pripreme koja se sastoji iz pokornosti i 
ibadeta Allahu, jer "milost Allahova je doista blizu onih koji dobra 
djela čine." Da je rad sastavni dio imana potvrđuje bezbroj drugih 
dokaza. Hasan el Basri veli: "Allah će na Sudnjem danu reći Svojim 
robovima: 'Ulazite u džennet po Mojoj milosti i podijelite ga 
međusobno prema svojim djelima!" 


Mladiću, samo ako budeš radio bit ćeš nagrađen: Priča se 
kako se jedan od Izraelićana obraćao Bogu i ibadet Mu činio 
sedamdeset godina. Da bi pokazao melekima njegovo stanje, Bog 
pošalje jednog meleka i naredi mu da saopći ovom Jevreju da on 
svojim ibadetom nije zaslužio džennet. Umjesto da klone i da njime 
ovlada razočarenje, on je odgovorio: "Stvoreni smo za ibadet i treba 
da služimo Boga." Kad se melek povratio Bogu, rekao je: "Bože, Ti 
najbolje znaš što je on odgovorio." Bog je na to rekao: "Kad on nije 
odustao od ibadeta, ne odustajemo ni Mi u Našoj milosti od njega. 
Budite svjedoci, da sam mu oprostio sve grijehe!" 


VLASTITO PREISPITIVANJE 


Allahov Poslanik veli: "Preispitajte sami sebe 1 položite sami 
sebi račun prije nego ga drugim budete polagali, procijenite svoja 
djela prije nego vam ih drugi budu procjenjivali!" Hazreti Alija veli: 
"Tko misli da bez truda i borbe može doći do cilja, taj se samo Zanosi 
iluzijama, a tko, opet, misli da se samo trudom postiže cilj, pravi se 
neovisnim." Hasan el Basri u tom smislu veli: "Zahtijevati i tražiti 
džennet bez rada jest pravi grijeh." On, također, kaže: "Dokaz istine 
je ostavljanje gledanja djela, a ne ostavljanje djela." Allahov Poslanik 
je rekao: "Pametan je onaj koji čini dobro radeći za ono što će doći 
poslije smrti, a budala je tko slijedi svoje strasti i nada se da će mu 
Bog ispuniti želju." 


Mladiću, koliko si noći proveo u učenju 1 čitanju raznih 
knjiga. Ne znam što bi tome mogao biti razlog,, ali ako si svoj san 
žrtvovao radi postizanja unosnog položaja, bogaćenje i preticanja 
svojih drugova, teško tebi, i opet teško tebi! Budeš li s time 
namjeravao jačati 1 oživljavati uzvišenu nauku Islama, Širiti 
moralnost 1 suzbijati i lomiti strast koja vodi samo zlu, u tom slučaju 
blago li se tebi! Istinu je kazao tko je rekao: 


Bdijenje noću ako nije u ime Tebe, gubitak je. 


Plač, ako nije za Tobom, propast je. 


Zivi kako želiš, samo znaj da ćeš umrijeti; voli koga hoćeš, ali 
ne zaboravi da ćeš ga ipak morati ostaviti, 1 radi što želiš, ali samo 
prema djelima bit ćeš nagrađen! 


Znaš li kakvu korist imaš od teozofije, apologetike, medicine, 
poetike, astronomije, metrike, gramatike i sintakse? Samo izučavati 
te znanosti značilo bi besmisleno trošiti svoj život. Naprotiv, misliti o 
Bogu i udovoljavati Njegovim zahtjevima, to je pravi smisao života. 
Vidio sam u Indžilu ovu Isaovu izreku: "Od časa kada se umrli stavi 
na tabut, pa dok se donese do groba, morat će odgovoriti na četrdeset 
pitanja. Kao prvo pitanje Bog će postaviti ovo: 'Robe, godinama si 
nastojao da uljepšaš svoj vanjski izgled prema ljudima, a svome 
izgledu prema Meni nisi posvetio ni sat pažnje. Ja sam svaki dan 
gledao u tvoje srce 1 govorio ti: Stojiš okružen svim mogućim Mojim 
dobrima, a radiš za drugoga, jesi li ti, gluh, pa ne čuješ?!" 


Znanje bez djela je pravo ludilo, a djelo bez znanja ne može 
ni postojati. Budi uvjeren, da samo znanje nije u stanju da te danas 
udalji od hrđavih djela, niti da te nagna na pokornost i odanost prema 
Allahu džellešanuhu, a niti da te sutra spasi džehennemske vatre. 
Ako ne budeš radio danas prema svom znanju i nastojao da 
nadoknadiš ono što te prošlo u minulim danima, reći ćeš sutra: 
"Povrati nas na dunjaluk, činit ćemo dobro", ali ćeš tada dobiti 
odgovor: "Budalo, pa otuda ti dolaziš!" 


Mladiću, nastoj da ti duša bude velika i plemenita, ne daj da ti 
strast slavi pobjedu, nego neka ona uvijek bude pobijeđena, a tijelo 
gledaj učiniti mrtvim. Tvoj dom je tvoj grob. Tamo te svakog časa 
očekuju. Čuvaj se da ne bi došao tamo bez opskrbe. Ebu Bekr je 
rekao: "Tijela su krletke za ptice ili staje za stoku. Promisli kakvoj 
vrsti pripadaš. Ako budeš pripadao pticama više sfere, onda ćeš na 
zov trube: "Vraćaj se Bogu!", prhnuti u visine i zaustaviti se na 
vrhovima džennetskih palača, kako je to naglasio Muhammed 
alejhisselam rekavši, da se smrću Ibni Muaza potresao Arš. Budeš li, 
ne daj Bože, pripadao vrsti onih za koje Svemogući veli "da su kao 
životinje, pa čak i gori od njih", tada nečeš biti siguran, jer odlaziš od 

kuće u džehennem." Priča se da je Hasan el Basri nekom prilikom 
uzeo u ruke čašu bistre 1 hladne vode i prije nego ju je popio pao je u 
nesvijest. Kada su ga, nakon što je došao sebi, pitali što mu se 
dogodilo, odgovorio je, da se u času kada je htio popiti vodu sjetio 
vapaja stanovnika džehennema za vodom i drugim dobrima koja 
uživaju sretnici u džennetu. 


Kada bi samo znanje bez rada bilo dovoljno, onda bi bilo 
beskorisno i suvišno pokajanje 1 traženje oprosta. Priča se kako su 
iednom prilikom u prisutnosti Muhammeda alejhisselam ashabi 
spomenuli Abdulah ibn Omera. Čuvši to ime Muhammed 
alejhisselam je dodao: "Dobar je to čovjek, samo još da noći provodi 
u ibadetu." Također je rekao jednom od svojih drugova: "Nemoj 
mnogo spavati po noći, jer tko mnogo spava bit će siromah na 
Sudnjem danu!" 


Moliti se Bogu po noći Božja je zapovijed, tražiti od Njega 
oprost izjutra znači biti Mu zahvalan, pokoran i odan. Muhammed 
alejhisselam je rekao: "Svemogući voli tri glasa: glas pijetla, glas 
onoga koji uči Kur'an i glas pobožnog koji izjutra traži oprost." 
Sufjani Sevrija veli: "Bog je stvorio jednu vrstu vjetra koji puše 
izjutra 1 nosi Stvoritelju molbu za oprost i druge dove." Dalje 
nastavlja Sevrija: "U prvom dijelu noći ustaju pobožni 1 mole se, u 
ponoć ustaju pokorni i mole se sve do pred zoru, a pred zoru ustaju 
oni koji traže Allahov oprost i mole Allaha da im oprosti grijehe. Iza 
njih ustaju lijenčine, poput mrtvaca, kad se proživljuju iz grobova." 


Veli se da je mudri Lukman preporučio svome sinu: "Nemoj 
da pijetao bude pametniji od tebe! On uvijek pred zoru ustaje i pjeva, 
a ti spavaš." Divno je kazao tko je rekao: 

Zagugutala golubica usred noći na grani predano, 

A ja sam u dubokom snu; 

Tako mi Bejtullaha, lažem, jer da sam u istinskom ašku 


Ne bi me plačem pretekle golubice. 

Ja lažno tvrdim da silno volim svoga Stvoritelja, 


Dok životinje plaču, ja nisam u suzama. 

POKORNOST I IBADET 


Zapamti da je bit nauke spoznaja pokornosti i ibadeta Allahu 
džellešanuhu. A pokornost i ibadet sastoje se u slijeđenju putokaza 
vjere radom i govorom, što znači da sve što govoriš, radiš i za sobom 
ostavljaš mora biti u skladu s propisima Šeriata. Inače, bio bi 
griješnik kada bi, na primjer, postio bajrame ili obavljao salat u 
otetom odijelu, makar što ti činovi imaju oblik ibadeta. Potrebno je 
da se tvoje riječi i djela slažu s propisima vjere, jer znanje i rad, ako 
nisu u skladu sa Šeriatom, predstavljaju puku zabludu. 


Nemoj da se zavaraš kojekakvim sufijskim naklapanjima. 
Pravi tesavuf nije u tome. Tesavuf je pravac koji se postiže jedino 
kroz borbu protiv strasti i tjelesnih nagona, i u tome glavnu ulogu 
ima vježbanje (rijada), a ne nekakve čarolije i razmetanja. Dok ne 
poništiš svoju strast, srce ti neće biti osvijetljeno svjetlom spoznaje. I 
znaj da je brljiv i lapandav jezik, kao i srce napunjeno nemarom i 
strastima, znak nesreće. 


Na neka druga tvoja pitanja nemoguće mi je bilo pismeno, 
bilo usmeno odgovoriti. Ako se u životu susretneš s takvim 
pitanjima, upoznat ćeš 1 njihovo rješenje. Inače ih smatraj 
nesaznatljivim, jer ona su pitanja ukusa. A o svemu što pripada 
ukusu nemoguće je govoriti. Na primjer, slatko i gorko može se 
upoznati samo okusom, a nikako preko riječi. Priča se da je jedan 
obnemogli muškarac pisao svome prijatelju i molio ga da mu opiše 

raspoloženje 1 osjećaj u vrijeme spolnog akta, na što mu je ovaj 
odgovorio: "Dosad sam mislio da si samo obnemogao, a danas znam 
da si i budala, jer je ovo stvar ukusa. Znati se može samo kada se 
iskuša i proživi. Ono se ne može opisati niti riječima prikazati." 


O pitanjima na koja se može odgovoriti, već sam pisao u 
"Ihjau-ulumid-dinu" 1 drugim djelima, pa ću ovdje samo ukratko 
spomenuti neka od njih. 


U sufijski derviški red može se primiti 1 upisati samo onaj 
koji ispunjava slijedeće uvjete: 


- daje vjerovanja ispravnog i bez ikakvih novotarija; 


- da se pokajao za sve grijehe i da više nikada neće 
namjerno počiniti nijedno nevaljalo djelo; 


- — da svoje neprijatelje učini prijateljimai da nikome ne učini 
nepravdu i 


- da upoznaje propise vjere onoliko koliko mu je 
neophodno za ispunjavanje svih vjerskih dužnosti, 


- — da zna za što je naređeno a što je zabranjeno, što se mora 
raditi a što se ne smije raditi. Nadalje, mora poznavati 
dublja značenja drugih nauka onoliko koliko će mu biti 
dovoljno da bude spašen. 


Priča se da je Šiblija slušao predavanja oko četiri stotine 
učitelja. "Na taj način", veli Šiblija, "saznao sam oko četiri hiljade 
hadisa. A između njih izabrao sam samo jedan i po njemu sam 
postupao. Ostali mi hadisi nisu bili potrebni, jer sam u ovom 
izabranom hadisu našao svoj spas 1 sreću, i vidio sam da je u njemu 
sadržana nauka 1 prvih i zadnjih pokoljenja. Naime, Muhammed 
alejhisselam je rekao ashabima jednom prilikom: 


"Radite za ovaj svijet onoliko koliko ćete živjeti na njemu, 
radite za onaj svijet onoliko koliko ćete ostati tamo, a za Allaha 
džellešanuhu koliko vam je potreban, za vatru pak onoliko koliko je 
možete trpjeti." 

Mladiću, kad spoznaš ovaj hadis, neće ti biti potrebno dosta 
drugog znanja. Razmisli još i o ovom kazivanju: Priča se da se 
Hatemul Esam družio s Belhijom oko trideset godina. Kad ga je 
Belhija upitao što je kroz to vrijeme naučio, odgovorio mu je da je 
spoznao osam koristi od znanja: 


I: 


Vidio sam da u životu svatko ima druga, prijatelja i 
miljenika. Neki se s njim druže dok ne oboli, neki ga 
prate do groba, ali nijedan ne ide s njim u grob. 
Razmišljajući o tome došao sam do zaključka, da je 
čovjeku najbolji drug onaj koji ide s njim i u grob, 
ostajući mu i tamo prijatelj. Takav drug su jedino dobra 
djela. Zato sam ih ja odabrao za svoga miljenika, jer će mi 
oni biti svjetlo u mračnom grobu i razgovor kada me svi 
drugi ostave. 


Uočio sam da se većina ljudi povodi za svojim strastima i 
nastoji udovoljiti svojim prohtjevima. U takvoj prilici na 
um mi je pala riječ Allaha džellešanuhu: "Tko se boji 
Boga i svome prohtjevu stane na put, njegovo je mjesto u 
džennetu", pa sam se još jače uvjerio u istinitost Kur'ana i 
pohitio da se suprotstavim svojoj strasti i da povedem 
pravu borbu protiv nje, kako bi se pokorila Allahu 
džellešanuhu i bila Mu ponizna. 


Opazio sam kako se ljudi natječu oko gomilanja imetka i 
kako nastoje da zarađeno očuvaju. Ja sam, međutim, 
razmišljao o ajetu: "Što je kod vas prolazno je i nestat će 
ga, a što je Allahovo ostaje zauvijek", i zaključio da sve 
svoje podijelim sirotinji, kako bi mi to bila zaliha kod 
Allaha džellešanuhu. 


Mnogi Ljudi misle da je čast, ponos 1 veličina u velikom 
broju članova porodice, pa se time zanose. Drugi smatraju 
da je veličina u bogatstvu 1 djeci, a treći drže da je to u 
otimanju tuđeg imetka, nasilju i prolijevanju nevine krvi. 
Napokon, četvrti vjeruju da je čast i slava u rasipanju 

imetka i prekomjernom uživanju. Što se mene tiče, ja 
vjerujem u Božje riječi: "Najbolji je i najodabraniji onaj 
koji je najpobožniji." Uvjeren da su sva druga mišljenja 
pogrešna, odabrao sam pobožnost i u njoj vidim pravu 
sreću. 


Ljudi se međusobno napadaju, svađaju i kleveću jedan 
drugoga. Razmišljajući o tome našao sam da je sve to iz 
zavidnosti zbog bogatstva, položaja, znanja. To mi je dalo 
povoda da razmotrim ajet: "Mi smo im razdijelili dobra 
ovoga svijeta", pa sam, spoznavši da je Allah 
džellešanuhu odredio svakome njegov dio, ostavio 
zavidnost 1 zadovoljio se onim što mi je Allah podario. 


Ljudi se mrze iz raznih razloga 1 u životu su jedan 
drugome neprijatelj. Međutim, ne postoje razlozi niti 
smije biti neprijateljstava osim onoga prema šejtanu, jer 
Allah dželešanuhu kaže: "Šejtan je vaš neprijatelj, pa ga 
takvim 1 držite!" Iz toga izlazi da se smije mrziti samo 
šejtan i nitko drugi. 


Svi Ljudi nastoje i trude se da materijalno osiguraju Život. 
Pri tome više puta počine i pokoje nedozvoljeno djelo, a 
uz to još troše svoju snagu i, u izvjesnim slučajevima, 
ponizuju se i tako ruše svoje dostojanstvo. A čemu to, 
kada Svemogući veli: "Nema živog bića na Zemlji, a da 
se Bog ne brine o njemu i da nije preuzeo u Svoju dužnost 
brigu o njegovom izdržavanju." Stoga sam se odao 
ibadetu i ostavio svako drugo zanimanje, jer mi je Allah 
džellešanuhu najveća garancija za moju opskrbu. 


Svatko se oslanja na nešto: netko na novac, netko na 
imetak, a netko na zanat i slično. Što se mene tiče, ja se 
oslanjam samo na Allaha i držim do Njegovih riječi: "Tko 
se osloni na Allaha, Allah mu je dovoljan. Allah 
ispunjava Svoje nakane i svemu je odredio granice." 

Ova Esamova izlaganja neobično su se svidjela Belhiji pa mu 
je rekao: "Bog te uputio na pravi put! Ja sam proučavao Tevrat, 
Indžil, Zebur i Kur'an, 1 vidio sam da se cjelokupno učenje ovih 
objava kreće oko ovih koristi. Tko se bude njih držao i po njima 
radio, taj radi u duhu Objavljenih knjiga." 


17 


PRAVI PUT 


Mladiću, gornje dvije priče sigurno su te uvjerile, da nije 
potrebno veliko znanje (pa da budeš ispravan), a sada ću ti objasniti 
što je potrebno onome koji želi poći pravim putem. Prije svega, 
potreban mu je odgojitelj (muršid), koji će iz njegove duše odstraniti 
sve zle navike i učiniti ga kreposnim 1 ćudorednim, slično 
zemljoradniku koji trijebi trnje i ostale štetne biljke sa svoje zemlje, 
da bi mu plod bio što bolji i obilniji. Poziv odgajatelja je samo 
nastavak poziva Božjeg Poslanika. Muhammed alejhisselam je poslat 
da uputi narod na Božiji put. No, on nije mogao ostati među nama 
zauvijek. Kao i svaki čovjek, tako je i on morao umrijeti i nestati 
između nas, ali su zato ostali njegovi zastupnici, koji će 1 dalje 
pokazivati svijetu pravi put. A da bi se bilo takvim zastupnikom, 
traži se na prvom redu učenost. Međutim, kako samo učenost nije 
jedini uvjet, ja ću ovdje ukratko ukazati na glavna svojstva koja 
moraju krasiti pejgamberove zastupnike na Zemlji. 


U prvom redu alim ne smije biti materijalista niti pohlepan za 
položajima. A potom, neophodno je da bude pristalica priznatog 
autoriteta, čiji se učitelji postepeno dižu i vežu za najvećeg učitelja 
Muhammeda alejhisselam. Nadalje, mora biti na visokom stepenu 
izgrađenosti duha, što se postiže odricanjem ili umanjivanjem jela, 
spavanja i govora, te namazom, sadakom i postom. Pored toga, 
družeći se sa svojim muršidom, naučit će se ćudorednom i 
kreposnom životu. 

Strpljivost, namaz, zahvalnost i odanost Svemogućem, 
pouzdanost u Boga, uvjerenje u istinu, skromnost, duševna 
smirenost, blagost, poniznost, znanje, stid, vjernost, ponos i nada, sve 
su to svojstva koja učitelj mora posjedovati da bi bio dostojan da ga 
slijede. Ali, ovakvi su vrlo rijetki. A tko bi ipak imao sreću da nade 
učitelja sa spomenutim svojstvima i da ga ovaj primi, dužan je da ga 
poštuje i javno i tajno. Javno će ga poštovati tako što će se ustezati 
od svake kritike 1 rasprave s njim, makar znao da je učitelj pogriješio. 
Sedžadu će mu sterati samo kad bude htio klanjati, a kad obavi 
namaz dići će je. Ne smije pred njim klanjati mnogo nafile 1 izvršavat 
će njegove naredbe koliko god je moguće. Dakako, nije dovoljno 
samo formalno izvršavati te naloge. Na sve što vani manifestira mora 
prethodno dušom pristajati i u sebi to potvrditi. U tome se sastoji 
tajno poštivanje. A ako nije u stanju i prividno 1 stvarno iskazivati 
odanost svome učitelju, onda je bolje da ga napusti. Također je 
dužnost onoga koji ima želju da bude vodič pravom putu, da 
izbjegava hrđavo društvo kako ne bi svoje srce odvojio od utjecaja 
svojih učitelja, da se očisti od prljavštine prokletog šejtana i da 
razvija ljubav prema siromaštvu više nego prema bogatstvu. 


Zapamti da tesavuf ima dva glavna svojstva: ispravnost pred 
Bogom 1 ćudoređe. Tko bude ispravan i u svojim postupcima prema 
drugom ćudoredan, taj je, bez sumnje, sufija. 

Ispravan je onaj koji žrtvuje svoju udobnost 1 ličnu sreću, a 
ćudoredan je onaj koji bi drugom popustio i prihvatio njegovu želju 
prije nego bi ga primorao na nešto i nametnuo mu svoje mišljenje, s 
tim da se misli ovog drugog kreću u granicama Šeriata. 

POKORNOST ALLAHU 


Pitao si me šta je to pokornost Allahu? Pokornost Allahu se 
sastoji od troje: 


a) izvršavati propise Šeriata; 
b) biti predan Božjoj odredbi 1 zadovoljan s njom; 


c) žrtvovati svoje osobno zadovoljstvo, da bi se postiglo 
Božje zadovoljstvo. 


O tevekkulu ti mogu reći da se sastoji od čvrste vjere u ono 
što je Allah džellešanuhu obećao, to jest da vjeruješ da ćeš postići 
ono što ti je Allah propisao pa makar se sav svijet tome 
suprotstavljao 1, na drugo strani, da ne možeš doći do onoga što ti 
nije određeno ni uz pomoć svih ljudi. 


Biti odan i iskren (ihlas) znači sva djela činiti u ime Allaha 
džellešanuhu i s nastojanjem da se postigne Njegova milost, a ne 
voditi računa o tome da li će te ljudi pohvaliti ili pokuditi. 


Licemjerstvo proizlazi iz obožavanja ljudi. Izbjeći se tome 
može jedino s uvjerenjem da su svi ljudi potčinjeni Božijoj odredbi i 
da nisu u stanju učiniti nikome nikakve štete ni koristi bez Božje 
volje. Ako budeš mislio da su ljudi moćni, onda se nećeš moći oteti 
licemjerstvu. 

Na neka druga tvoja pitanja ja sam već odgovorio u svojim 
djelima, a na neka je zabranjeno odgovarati. Radi prema ovome što 
znaš pa ćeš saznati i ono što ne znaš. 


Mladiću, od danas me nemoj više tako pitati! Ubuduće imaj u 
vidu Božije riječi: "Bilo bi za njih mnogo bolje da su se strpjeli 1 
sačekali dok im (Muhammed) izađeš." Pouči se savjetom Hidra koji 
je rekao: "Nemoj me ništa pitati prije nego što ti ja sam ne objasnim." 
Inače, nemoj hitjeti s pitanjem, možda ćeš sam doći do spoznaje ili 
će ti sami događaji otkriti istinu. "Ne hitite, pokazat ću vam svoje 
dokaze!" Ne pitaj prije vremena, i znaj da ćeš spoznaju stići 
ponajprije putovanjem 1 putujući. "A zar ne putuju po Zemlji i ne 
gledaju?" 


Tako mi Boga, ako budeš putovao i promatrao Božija 
stvorenja i u svojoj ćeš duši otkriti čudesa. Budi spreman da žrtvuješ 
i dušu svoju. Žrtvovati dušu svoju najveće je djelo dobročinstva. 
Zunnun Misri, obraćajući se jednom od svojih učenika, rekao je: 
"Ako si spreman da žrtvuješ i dušu, dođi ovamo; ako nisi, onda se 
udalji od tesavufa!" 

OSAM SAVJETA 


Primi od mene osam savjeta, ako ne želiš da na Sudnji dan 
tvoje znanje bude tvoj tužitelj. Prema četiri od njih ćeš se upravljati, 
a četiri govore o onome što treba napustiti. Ova zadnja četiri su: 


I. 


Gledaj da što je moguće manje raspravljaš i vodiš 
diskusiju o bilo kakvom pitanju. U raspravljanjima ima 
više štete nego koristi. Ono je izvor svih negativnih i 
hrđavih svojstava, kao što su licemjerstvo, zavidnost, 
oholost, mržnja, neprijateljstvo, hvalisavost i slično. Ali, 
ako se u tvom prisustvu povede diskusija o jednom 
pitanju i ti vidiš da bez tebe neće izaći istina na vidjelo, u 
tom slučaju dozvoljeno je da se 1 ti umješaš u raspravu s 
jedinom namjerom da doprineseš pobjedi istine. A za 
takvu namjeru postoje dva znaka: 


a) da ti je stalo samo do toga da se dođe do istine, pa 
svejedno da li ona došla od tebe ili od tvoga 
protivnika; 


b) da ti je draže voditi raspravu u samoći nego pred 
svijetom. 


Reći ću ti još nešto. Pitati znači odvesti bolesnika 
liječniku da ustanovi bolest, a odgovaranje je 
prepoznavanje bolesti i nastojanje da se bolesnik izliječi. 
Neznalice su bolesnici, a alimi su liječnici. Slab alim ne 
zna valjano liječiti. Pravi alim pak liječi onoga koji traži 

liječenje i zakoga drži da se može izliječiti. Ako je bolest 
kronična 1 neizlječiva, svo umijeće potrebno liječniku 
biće u tome da uvidi uzaludnost liječenja, pa da badava ne 
troši vrijeme. 


Neznanje je vrlo opasna bolest i dijeli se na četiri vrste. 
Jedna je samo izlječiva, a druge tri je besmisleno liječiti. 
To su bolesti od kojih boluje: 


a) 


b) 


Onaj ko pita iz zavidnosti i ko okreće leđa od nauke 
iz mržnje. Tome ne treba odgovoriti, jer, makar mu 
najjasnije i najbolje odgovorio, time ćeš samo 
povećati njegovu mržnju, neprijateljstvo i zavidnost. 
Za takve je rečeno: Svako neprijateljstvo je 
prolazno; neprijateljstvo iz zavidnosti ne prolazi. 
Takve je najbolje ostaviti da i dalje boluju od ove 
bolesti, kao što kaže Allah džellešanuhu: "Ostavi 1 
ne vodi računa o onom koji je zaboravio Nas i koji 
traži samo ovaj svijet." Sa svim što radi i govori 
zavidnik raspaljuje samo vatru koja uništava plod 
njegovog rada. Muhammed alejhisselam je rekao: 
"Zavidnost uništava dobra djela kao što vatra 
sagorijeva drva." 


Onaj ko boluje od gluposti. I ova vrsta neznanja je 
neizlječiva. Isa alejhisselam je rekao: "Mogao sam 
oživjeti mrtve, ali mi je bilo nemoguće izliječiti 
glupa čovjeka." Ovdje se pod glupim misli čovjek 
koji se naukom bavio vrlo kratko vrijeme i naučio 
nešto malo iz vjerskih i svjetskih znanosti pa 
umislio da nema nitko učeniji od njega. Zato se 
takav upušta u rasprave s najvećim alimima, koji su 
cijeli svoj život potrošili u istraživanju 1 izučavanju 
svjetskih 1 vjerskih znanosti. On misli da su sva 
pitanja koja on ne poznaje nepoznata i drugima. I 
ovoj vrsti ljudi je glupo odgovarati. 

c) Onaj ko želi da sazna i jedino s tom namjerom pita, 
ali je toliko ograničen da nije u stanju i pored 
najboljih tumačenja i odgovora razumjeti stvar. 
Bolje je da se ovakvom također ne odgovara. 
Muhammed alejhisselam je rekao: "Nama, Božjim 
poslanicima, je naređeno da ljudima govorimo 
onoliko koliko oni mogu primiti." Neznanje kao 
izlječiva bolest jeste neznanje bolesnika koji želi 
bez ikakve srdžbe, zavidnosti 1 strasti da dođe do 
spoznaje, pa pita ne iz zavidnosti 1 inada, već iz 
ljubavi prema saznanju. Takvog bolesnika je 
potrebno liječiti i odgovarati mu na njegova pitanja. 


2. Potrebno je da što više izbjegavaš ili da se uopće ne 
primaš službe vaiza. Misija vaiza vrlo je delikatna, puna 
je nezgoda 1 čovjek je može preuzeti jedino pod uvjetom 
da radi ono što govori. U tom smislu je rečeno Isau 
alejhisselam: "Najprije kaži sebi, pa ako budeš uspio da 
sam primiš svoj savjet, onda možeš govoriti i drugima. 
Inače, stidi se svoga Stvoritelja." Ako se, ipak, primiš 
vaza i uloge upozoritelja, potrebno je da se tada čuvaš 
dvaju svojstava: 


a) da se čuvaš ukočenosti u govoru, nejasnog i 
dvosmislenog govora 1 stihova, jer ovakav način 
izražavanja znači istruhlost duše 1 slabosti srca. 
Upozoravati čovjeka znači podsjećati ga na užas 
džehennemske vatre i na njegovu nedovoljnu 
zahvalnost Allahu dželešanuhu, te ga tako podstaći 
na razmišljanje o životu koji je uzaludno potrošio i O 
preprekama koje mu stoje na putu, kao što su 
bojazan od slabog završetka ovozemnog življenja i 
pomanjkanja imana pri predaji duše. Čovjeka treba 
poučiti, da razmišlja da li će biti u stanju preći preko 
Sirat-ćuprije, ili će se strovaliti u džehennem, kao i 
da razmišlja o svome položaju na Sudnjem danu. 

b) 


Jer, sve ove stvari čovjek mora imati na umu i O 
njima razmišljati tako da mu se, kada misli, srce 
potrese 1 duša naseli  uznemirenošću 1 
nespokojstvom. Izazvati ovakvo stanje u čovjeku 
znači opomenuti ga. A vaziti, pak, znači upoznati 
čovjeka sa svim ovim kako bi upoznao svoje 
nedostatke u izvršavanju dužnosti i kako bi se 
jedanput opametio i pokušao povratiti 1 nadoknaditi 
ono što ga je prošlo. Naravno, vaiz će u svome vazu 
nastojati da bude što razumljiviji, slično čovjeku 
koji, ugledavši kako jednoj kući prijeti opasnost od 
poplave, požuri da upozori ukućane na opasnost. I 
kao što se ne može ni zamisliti da bi se on u tom 
upozorenju služio nerazumljivim 1 nejasnim 
izrazima, ni vaiz se ne smije služiti kojekakvim 
dvosmisenim riječima i rečenicama. 


Nije dobro da ti jedina želja bude da okupiš oko 
sebe što više slušača i da oni, derući svoja odijela, 
pokazuju strah, a da ti hoćeš s ovim da postigneš da 
se priča kako je tvoj glas dobar i kako si ti dobar 
vaiz. Takav postupak odaje težnje ovozemnom 
dobitku. Naprotiv, treba ljude odvraćati od 
dunjaluka, a upućivati ih da se spremaju za onaj 
svijet, da budu pokorni Bogu i nepohlapni za 
ovozemnim uživanjem, da budu darežljivi_=i 
pobožni: nadalje, treba ih poučiti o ibadetu, jer su 
oni po svojoj prirodi skloni činiti ono što je u 
oprečnosti sa Šeriatom i ćudorednim načelima. Zato 
ih zastraši i upozori na loše posljedice takvog 
njihova postupka, kako bi se dozvali, popravili i 
ustegli od grijeha. Ovakav način upućivanja jedini 
se može nazvati pravim vazom. Sve drugo bit će 
daleko 1 više štetno nego korisno, pa je potrebno 

takve vazove zabraniti 1 odvratiti svijet da ih ne 
sluša. 


3. Ne druži se s vladarima niti s drugim visokim 
dostojanstvenicima, jer je takvo druženje veoma opasno. 
Ako ipak budeš prisiljen da se s njima družiš, ne hvali ih 
niti se moli Bogu za njihov dug život, jer se time izaziva 
Božja srdžba i čini grijeh. 

4. Ne primaj nikakvih poklona od upravljača: vladara, 
ministara i njihovih službenika. Jednako je, znao ti da je 
poklon od halala ili ne znao, jer su ovakvi pokloni i hedije 
vrlo opasni. Čine te ovisnim i stavljaju u nezgodan 
položaj. Ma koliko bio hrabar, nećeš se moći otresti želja 
da pribaviš ili ne izgubiš naklonost svoga dobročinitelja i 
da mu se nipošto ne zamjeriš. A to sve skupa predstavlja 
opasnost po vjeru. Najmanja šteta od toga bila bi u tome 
što onaj koji prima hediju odmah zavoli onoga koji mu je 
daje. A kako voljeti nekoga znači željeti mu dug život, to 
u našem slučaju znači željeti opstanak i dug život 
nasilnika. To pak željeti isto je što 1 htjeti nasilje i prapast 
svijeta. Pa pitam te sada, ima li što štetnije po vjeru od 
takve želje? 


Čuvaj se i nemoj da te šejtan zavede i prevari. Ne vjeruj 
onima koji ti vele da je bolje uzeti od vladara hediju pa je 
podijeliti nemoćnim i siromašnim, s objašnjenjem da ćeš 
je ti potrošiti u dobro, a da je ostala kod njih, oni bi je 
potrošili u zlo. Ovakvom varkom prokletnik je mnogima 
odsjekao glavu. O ovome se opširnije govori u Ihjau 
ulumid-dinu. 

To su, eto, četiri savjeta o onome čega se moraš čuvati. Mi 

i to su: 

I. 


Postupaj prema Allahu džellešanuhu onako kao što bi 
želio da prema tebi postupa tvoj sluga. Što nisi zadovoljan 
da tebi sluga čini, nemoj ni ti činiti prema Bogu, svom 
pravom Gospodaru. 


Kad budeš nešto radio drugom, misli kao da on to tebi 
čini, jer čovjek neće imati potpuno vjerovanje sve dok ne 
bude želio drugome ono što sam sebi želi. 


Potrebno je da ti bude glavna namjera u proučavanju 
raznih znanosti da time očitaš srce i dušu. Kad bi znao da 
nećeš živjeti više od jedne sedmice, sigurno je da se za to 
vrijeme ne bi bavio proučavanjem fikha, ahlaka, izvora 
šeriatskog prava, filozofije 1 sličnog, jer ti ove znanosti 
neće koristiti. Zato bi se ti bavio upoznavanjem svojstva 
svoje duše i kontroliranjem svoga srca. Na prvom mjestu 
bi prekinuo veze s ovim svijetom, očistio dušu od 
pokuđenih svojstava 1 okitivši je dobrim vrlinama navikao 
je tako na ljubav prema Bogu. Čovjek može svakog časa 
umrijeti, pa je potrebno da se uvijek sprema za smrt. 
Mladiću, sada čuj nešto drugo i promisli o njemu! Kada bi 
ti rekli da će te vladar za nekoliko dana postaviti 
ministrom, što bi ti do tada radio? Razumljivo je da bi 
čitavo vrijeme uljepšavao 1 dotjerivao ono na što bi 
mogao pasti vladarov pogled. Na prvom redu bi svakako 
očistio svoje tijelo, obukao novo i najbolje odijelo, 
popravio i uredio kuću itd. Ti znaš što ovim hoću da 
kažem. Promisli o tome! Zar nije rekao Muhammed 
alejhisselam: "Allah ne gleda u vaš vanjski izgled, niti u 
vaša djela, nego gleda vaša srca i vaše nemjere." Ako 
želiš upoznati srce i njegova stanja, onda čitaj "Ihjai- 
ulumid-din" 1 druga moja djela. Upoznati srce 
prvorazredna je dužnost svakog muslimana (fardi-ajn), 
dok su znanosti koje se bave svim ostalim, osim onih koje 
poučavaju kako se obavljaju druge vjerske obaveze, 
skupna dužnost (fardi-kifaje). 

4. Ne smiješ imati imetka više nego ti je potrebno za jednu 
godinu. Tako je postupao i Muhammed alejhisselam. On 
je često govorio: "Bože, podaj mome umetu samo onoliko 
koliko mu je potrebno da bi mogao podmiriti nužne 
potrebe. Neka ne bude ni manje ni više od toga!" 
Muhammed alejhisselam je osiguravao opskrbom za 
jednu godinu samo one članove svoje zajednice za koje je 
znao da nisu baš tako čvrsti i da imaju u srcima neku 
slabost, dok je one koji su bili čvrsti u svome vjerovanju 
osiguravao samo opskrbom za dan ili pola dana. 


Mladiću, ovim sam, eto, uglavnom odgovorio na tvoja 
pitanja. Potrebno je da po odgovorima postupiš i da me ne zaboraviš. 
Sjeti me se dovom. Što se tiče dove, preporučio bih ti ovu, s tim da je 
često učiš, a naročito poslije namaza: 


"Bože, molim od Tebe potpunu blagodat, stalnu očuvanost od 
grijeha, sveobuhvatnu milost, zdravlje, udobnost 1 sreću u životu, 
pravo dobročinstvo, opću blagodat, dobrotu i uljudnost. 


Bože, budi uz nas, a nemoj biti protiv nas. Sretno završi naše 
živote, ispuni naše čiste želje, podari nam zdravlje kad odlazimo i 
kad dolazimo, kad osvićemo i kad omrčemo, uputi nas Svome 
rahmetu, prospi Svoj oprost na naše grijehe, daj nam da se 
popravimo, da nam pobožnost bude glavna opskrba, da se za vjeru 
trudimo 1 razvijamo i da se na Tebe oslanjamo! 


Bože, učvrsti nas na pravom putu i u ispravnosti, odvrati nas 
od onih poslova za koje bismo se kajali na Sudnjem danu ako bismo 
ih počinili, opskrbi nas opskrbom Tvojih odabranika, odbij od nas 
zlo Tvojih neprijatelja, sačuvaj nas od vatre kao i naše očeve, majke, 
braću 1 sestre! 


Učini nam to, tako Ti Tvoje milosti, o Ti koji si najmilostiviji, 
koji opraštaš, koji si milostiv. 


Ti sve znaš i silan si, prvi si i zadnji, moćan si i milostiv 
prema siromasima! 

Nema drugog osim Tebe! 
Obožavamo samo Tebe! 


Neka je spas Muhammedu alejhisselamu, njegovoj porodici i 
svim drugovima njegovim! 


Amin! 

